section_heading: Finci
paragraph_text: Sovjetski dio Karelije bila je meta staljinističkog terora iz nekoliko razloga, primarno zato što se nalazila uz Finsku koja je stekla neovisnost od Ruskog Carstva 1917., te zbog toga jer se tamo nalazio značajan broj Finaca i Karelijanaca. Ljudski gubitci u Kareliji bili su jedni od najtežih u cijeloj državi ako se kao kriterij uzme odnos broja stanovnika te narodnosti na određenom području. Prije oktobarske revolucije 1917., oko 130 000 osoba finskog porijekla živjelo je na ruskom teritoriju uz obalu Finskog zaljeva, od rijeke Narve na zapadu pa sve do rijeke Neve na istoku, te u regiji sjeverno od St. Petersburga. Ta je brojka ostala stabilna u 1920-ima i 1930-ima, ali je tijekom i nakon Drugog svjetskog rata evidentiran ogroman pad finskog stanovništva u toj regiji, gdje ih je tijekom sovjetskog popisa stanovništva iz 1970-ih zabilježeno svega 24 000. Uzrok tome su deportacije Finaca 1930-ih i 1940-ih.